section_heading: Radnja
paragraph_text: Na dan Jackiejeva pokopa, Christopher i Silvio bivaju uhićeni na groblju zbog ilegalnog kockanja te ih otprate u ured okružnog tužitelja, dok Paulie uspijeva pobjeći kroz nadgrobne spomenike. Nakon pokopa, mala skupina ljudi vraća se kod Rosalie kako bi je utješili, a zatim odlaze u Vesuvio. Na parkiralištu restorana, Paulie se sastaje s Johnnyjem Sackom, te izražava svoje ogorčenje načinom na koji je Tony presudio u Ralphiejevu korist, rekavši Johnnyju kako nudi svoje usluge šefu njujorške obitelji, Carmineu Lupertazziju. Silvio i Chris plaćaju jamčevinu i sastaju se s ostalima u Vesuviu. Junior ondje počne pjevati talijansku ljubavnu pjesmu "Core 'ngrato" ("Nezahvalno srce"). Svi su dirnuti, osim vrlo pijane Meadow koja baca komadiće kruha na Juniora dok ovaj pjeva. Nakon što je otac iz daljine prostrijeli pogledom, Meadow u suzama kaže kako su pogrebni običaji "sranje" i otrči na ulicu, gdje umalo ne pada pod auto dok Tony gleda za njom u šoku. Tony se vraća na večeru, tiho rekavši Carmeli da će Meadow vjerojatno uhvatiti prijevoz za Sveučilište Columbia. Zatim zagrli A.J.-a i obitelj nastavlja slušati Juniorovu pjesmu.